Med et overvældende flertal valgte Venstres medlemmer Tina Nedergaard som ny spidskandidat i Mariagerfjord Kommune her til aften på en generalforsamling på Astrup Kro.

Med stemmerne 78 til Tina Nedergaard mod 31 til den lokale partisoldat Lone Sondrup valgte Venstres medlemmer i Mariagerfjord Kommune klart side i dysten om hvem, der skal tage kampen op imod den siddende borgemester H.C. Maarup (soc.dem.) Der var ellers lagt op til en gyser mellem den solidt forankrede formand for byrådsgruppen Lone Sondrup, der har opbakning i Venstres traditionelle landbrugsbagland og landspolitikeren Tina Nedergaard fra Christiansborg. Men Den tidligere undervisningsminister vandt altså en regulær jordskredsejr. Selv er hun ydmyg over for opgaven. - Jeg er meget glad for resultatet, og ser frem til at tage kampen op mod H.C. Maarup og Socialdemokraterne ved næste valg. Tina Nedergaard har allerede meddelt, at hun stopper i Folketinget, hvis hun i fremtiden bliver borgmester i Mariagerfjord Kommune.